In solitudine tristu
A Istevene Susini

Amigos pius no hapo; vivo solu
che un’istore in sa montagna trista.
E che un’istore, peso a tutta vista,
subra sos montes, liberu su olu.

E bando e torro in sas àeras gai
chirchende ateras dies ch’hapo idu
puru cunvintu chi su ch’est perdidu
no agato in sa vida pius mai.

Hapo idu palattos de arghentu
subra sas nues tottu a unu pezzu;
e como agato calchi muru ezzu
calchi tristu e penosu molimentu.

Giovanas bellas chi parian santas
riccas de ogni grazia e manera,
che i sos soles de sa primavera,
sunu mortas o bezzas tottu cantas.

Tando creia sa belles’insoro
eterna che i sos ragios de sa luna
favorevole sempre sa fortuna
e dogn’amore puru che i s’oro.

Tottu sind’andat pianu pianu.
Nois puru finimus cudd’ardore
pianghinde sa gioia, s’amore,
chi bidu semper hamus a lontanu.

Sa vida es gai; unu fantasticare
traessende muntagnas rios, saltos;
e tantos bisos mios iscumpaltos
mi enit bene a los assimizare,

Cando piseddu bidia pesare
sas istellas in punta ’e sa serra.
In brama deo fia e sempr’in gherra
de andare a inie a las toccare.

E fattu mi so mannu, finalmente,
e hapo appettigadu donzi serra.
Deo sempre so tristu in custa terra
e sos astros in altu eternamente.